መንግስት እና ህዝብ ህገ መንግስቱን በኃይል ለመናድ የሚንቀሳቀሱ ሃይሎችን አይታገሱም
መንግስት እና ህዝብ ህገ መንግስቱን በኃይል ለመናድ የሚንቀሳቀሱ ሃይሎችን እንደማይታገሱ የኢፌዴሪ ምክትል ጠቅላይ ሚኒስትር አስጠነቀቁ ።ምክትል ጠቅላይ ሚኒስትሩ አቶ ደመቀ መኮንን ሰሞኑን በሰላማዊ ሰልፍ ሽፋን የተሞከሩት የአመፅ እንቅስቃሴዎች ዋና ተልእኮ ህገ መግስታዊ ስርአቱን በኃይል ማፍረስ መሆኑን ገለጹ ።የኢፌዴሪ ምክትል ጠቅላይ ሚኒስትር እና ብአዴን ሊቀ መንበር አቶ ደመቀ መኮንን፤ የኢፌዴሪ ህገ መንግስት በአንቀፅ 30 ሰላማዊ ሰልፍ የማድረግ መብትን ከሃላፊነት እና ግዴታ ጋር እንደሚሰጥ አመልክተዋል ።ባለፉት ሁለት እና ሶስት ቀናት በኦሮሚያ እና አማራ ክልሎች ጥቂት ስፍራዎች፤ የተሞከሩት ሰልፎች ከህገ መንግስቱ አንፃር ሲመዘኑ ህገ ወጥ መሆናቸውን አስታውቀዋል።የፐብሊክ ሰርቪስ እና የሰው ሃብት ልማት ሚኒስትር እና  የኦህዴድ ምክትል ሊቀ መንበር ወይዘሮ አስቴር ማሞ፤ በኦሮሚያ ክልል ሊካሄዱ ታስበው የከሸፉት ሰልፎች ስርዓትንና ህግን ያልተከሉ መሆናቸውን አመልክተዋል ።ህግ መንግስቱ ላይ እንደተደነገገው ሰላማዊ ሰልፈኞች ከጦር መሳሪያ የራቁ መሆን አለባቸውም ብለዋል ።አቶ መኮንን እንዳመለከቱት በከሸፉት ሰልፎች ሆኖ የተሞከረው ግን ከዚህ የተቃረነ መሆኑን ነው መንግስት ያረጋገጠው ፡፡በሰልፍ ስም የተሞክሩት የአመፅ እንቅስቃሴዎች ግብ እና ተልዕኮ ስርአት አልበኝነትን መፍጠር እንደነበር በመጥቀስ ።ሀገሪቱን ወደለየለት ብጥብጥ በማስገባት ማቆሚያ የሌለው መተላለቅ የመፍጠር ግብ እንደነበራቸውም ነው ምክትል ጠቅላይ ሚኒስትሩ አቶ ደመቀ የተናገሩት።ከዚህ ሀገራዊ ሰላምን የማናጋት ህዝብንም ለስጋት እና አለመረጋጋት የመዳረግ ሙከራ ጀርባ፥ ኢትዮጵያ የምትባል ጠንካራ ሀገር ማየት የማይፈልጉ የውጭ ሃይሎች መኖራቸውንም ጠቁመዋል።ይህን መሰሉ ሴራም ከሃገር ውስጥና ከውጭ ሃይሎች ጋር በመመሳጠር የተቀነባበረ መሆኑን ጠቅሰው፥ ይህን መመከት የሚያስችል ስራ እየተሰራም ነው ብለዋል።እነዚህ ሰልፎች ህገ መንግስታዊ ስርዓቱን በመናድ በሃይል ስልጣን ለመቆጣጠር የተደረገ እንቅስቃሴ መሆኑንም ምክትል ጠቅላይ ሚኒስትሩ እና የፐብሊክ ሰርቪስ እና የሰው ሃብት ልማት ሚኒስትሯ ወይዘሮ አስቴር ማሞ ይገልጻሉ።ወይዘሮ አስቴር ማሞ እነዚህ ሃይሎች አፈር ልሰው እንደገና ለመነሳት እየሞከሩ ያሉ የሻዕቢያ ተላላኪዎችና አሸባሪው ኦነግ መሆናቸውን ነው ያስታወቁት ።ህገ ወጥ ሰልፎቹ ባለቤት ያላቸው እና ጥርት ያሉ ጥያቄዎችን ያነገቡ ሳይሆኑ ፤ ሃገራዊ ትርምስ ፈጥሮ በንጹሃን ዜጎች ደም ህገ መንግስታዊ ስርዓት መናድን ያለሙ ህገ ወጥ እንቅስቃሴዎች መሆናቸውን አስገንዝበዋል ።እነዚህ እንቅስቃሴዎች እውን ሳይሆኑ በመንግስትና በህዝብ ጥረት መክሸፋቸውን  አንስተዋል።መንግስት ካሁን ቀደም በህጋዊ እና ሰላማዊ መንገድ ለተነሱ የህዝብ ጥያቄዎች ምላሽ እየሰጠ መሆኑን ያነሱት ሁለቱ ከፍተኛ ባለስልጣናት ፤ በዚያው መጠን የህዝቡን እና የሀገሪቱን ህገ መንግስት ለማስጠበቅ እንደማያወላውልም አስታውቀዋል።የህዝቡን ሰላምና ፀጥታ የሚያውኩ እና በህጋዊ ሽፋን የሚንቀሳቀሱ ሃይሎችን ከዕኩይ ተግባራቸው ለማስቆም እና ሰላም የማስከበር ስራውን መንግስት ይሰራልም ነው ያሉት።ጥቂትም ቢሆን ህብረተሰቡ በየትኛውም መንገድ የህገ ወጥ ድርጊቱ ሰለባ እንዳይሆን ማስተማር የመንግስት ቀዳሚ ተግባር ሆኖ እየተከናወነ መሆኑም በምክትል ጠቅላይ ሚኒስትሩ ተነስቷል።ከህዝቡ ጋር ተከታታይ ውይይት ማካሄድ እና ለሚያነሳቸው ጥያቄዎች ተገቢውን ምላሽ መስጠትም ዋና የመንግስት ትኩረት ሆኖ ጠቅሷል።ህብረሰተቡም ህግን በማስከበሩ እንቅስቃሴ ለመንግስት እያደረገ ያለውን ድጋፍ አጠናክሮ እንዲቀጥልም ጠይቀዋል-(ኤፍ ቢ ሲ) ።